CELEX: 32015R1475
Language: el
Date: 2015-08-27 00:00:00
Title: Κανονισμός (ΕΕ) 2015/1475 της Επιτροπής, της 27ης Αυγούστου 2015, για την τροποποίηση του κανονισμού (ΕΕ) αριθ. 284/2013 όσον αφορά τα μεταβατικά μέτρα για τις διαδικασίες σχετικά με τα φυτοπροστατευτικά προϊόντα (Κείμενο που παρουσιάζει ενδιαφέρον για τον ΕΟΧ)

28.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 225/10
            
         ΚΑΝΟΝΙΣΜΌΣ (ΕΕ) 2015/1475 ΤΗΣ ΕΠΙΤΡΟΠΉΣ
   της 27ης Αυγούστου 2015
   για την τροποποίηση του κανονισμού (ΕΕ) αριθ. 284/2013 όσον αφορά τα μεταβατικά μέτρα για τις διαδικασίες σχετικά με τα φυτοπροστατευτικά προϊόντα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 78 παράγραφος 1 στοιχείο β),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΕ) αριθ. 284/2013 της Επιτροπής (2) καταργήθηκε ο κανονισμός (ΕΕ) αριθ. 545/2011 της Επιτροπής (3) και θεσπίστηκαν νέες απαιτήσεις δεδομένων για τα φυτοπροστατευτικά προϊόντα.
            
         
               (2)
            
            
               Για να δοθεί η δυνατότητα στα κράτη μέλη και τα ενδιαφερόμενα μέρη να προετοιμαστούν προκειμένου να ανταποκριθούν στις νέες αυτές απαιτήσεις, ο κανονισμός (ΕΕ) αριθ. 284/2013 καθορίζει μεταβατικά μέτρα σχετικά με την υποβολή δεδομένων για τις αιτήσεις έγκρισης, ανανέωσης της έγκρισης ή τροποποίησης των όρων της έγκρισης των δραστικών ουσιών, καθώς και υποβολή δεδομένων για τις αιτήσεις χορήγησης άδειας, όπως αναφέρεται στο άρθρο 28 του κανονισμού (ΕΚ) αριθ. 1107/2009, η οποία περιλαμβάνει την ανανέωση της άδειας ή τροποποίησης της άδειας των φυτοπροστατευτικών προϊόντων.
            
         
               (3)
            
            
               Αναμενόταν ότι όλες οι αιτήσεις για την ανανέωση των αδειών προϊόντων που περιέχουν δραστικές ουσίες οι οποίες έχουν ανανεωθεί σύμφωνα με τον κανονισμό (ΕΕ) αριθ. 1141/2010 της Επιτροπής (4) θα είχαν υποβληθεί έως τις 31 Δεκεμβρίου 2015. Κατά συνέπεια, ο κανονισμός (ΕΕ) αριθ. 545/2011 θα εφαρμοζόταν στις εν λόγω αιτήσεις. Ωστόσο, φαίνεται ότι ορισμένες από αυτές τις αιτήσεις θα πρέπει να υποβληθούν μετά τις 31 Δεκεμβρίου 2015.
            
         
               (4)
            
            
               Για να διασφαλιστεί ότι όλες οι αιτήσεις για την ανανέωση των αδειών των φυτοπροστατευτικών προϊόντων που περιέχουν ουσίες που έχουν ανανεωθεί σύμφωνα με τον κανονισμό (ΕΕ) αριθ. 1141/2010 υπόκεινται στις ίδιες απαιτήσεις δεδομένων, είναι σκόπιμο να προβλεφθούν μεταβατικά μέτρα, ώστε οι απαιτήσεις δεδομένων του κανονισμού (ΕΕ) αριθ. 545/2011 να ισχύουν για όλες τις εν λόγω αιτήσεις.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 4 παράγραφος 1 του κανονισμού (ΕΕ) αριθ. 284/2013, προστίθεται το ακόλουθο εδάφιο:
   
      «Ο κανονισμός (ΕΕ) αριθ. 545/2011 εξακολουθεί να εφαρμόζεται όσον αφορά τις διαδικασίες ανανέωσης των αδειών για φυτοπροστατευτικά προϊόντα σύμφωνα με το άρθρο 43 παράγραφος 2 του κανονισμού (ΕΚ) αριθ. 1107/2009, μετά την ανανέωση μιας δραστικής ουσίας η οποία πραγματοποιείται σύμφωνα με τον κανονισμό (ΕΕ) αριθ. 1141/2010.».
   
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Αυγούστου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 309 της 24.11.2009, σ. 1.
   
      (2)  Κανονισμός (ΕΕ) αριθ. 284/2013 της Επιτροπής, της 1ης Μαρτίου 2013, για τον καθορισμό των απαιτήσεων υποβολής στοιχείων για τα φυτοπροστατευτικά προϊόντα, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 93 της 3.4.2013, σ. 85).
   
      (3)  Κανονισμός (ΕΕ) αριθ. 545/2011 της Επιτροπής, της 10ης Ιουνίου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις δεδομένων για τα φυτοπροστατευτικά προϊόντα (ΕΕ L 155 της 11.6.2011, σ. 67).
   
      (4)  Κανονισμός (ΕΕ) αριθ. 1141/2010 της Επιτροπής, της 7ης Δεκεμβρίου 2010, για τη θέσπιση της διαδικασίας ανανέωσης της καταχώρισης μιας δεύτερης ομάδας δραστικών ουσιών στο παράρτημα I της οδηγίας 91/414/ΕΟΚ του Συμβουλίου και για την κατάρτιση του καταλόγου των ουσιών αυτών (ΕΕ L 322 της 8.12.2010, σ. 10).